62021CJ0804_RES
Дело C‑804/21 PPU
CиCD
срещу
Syyttäjä
(Преюдициално запитване, отправено от Korkein oikeus)
Решение на Съда (втори състав) от 28 април 2022 година
„Преюдициално запитване — Спешно преюдициално производство — Съдебно сътрудничество по наказателноправни въпроси — Европейска заповед за арест — Рамково решение 2002/584/ПВР — Член 23, параграф 3 — Изискване за намеса на изпълняващия съдебен орган — Член 6, параграф 2 — Полицейски служби — Изключване — Обстоятелства извън контрола на държавите членки — Понятие — Правни пречки пред предаването — Действия по съдебен ред, предприети от издирваното лице — Искане за международна закрила — Изключване — Член 23, параграф 5 — Изтичането на предвидените за предаването срокове — Последици — Освобождаване — Задължение за приемане на всякакви други мерки, необходими за предотвратяване на укриването“
Съдебно сътрудничество по наказателноправни въпроси — Рамково решение относно европейската заповед за арест и процедурите за предаване между държавите членки — Срок за предаване на издирваното лице — Определяне на нова дата за предаване, когато вследствие на обстоятелства извън контрола на държавите членки не е било възможно лицето да бъде предадено в предвидения срок — Понятие за обстоятелства извън контрола на държавите членки — Стриктно тълкуване — Правни препятствия за предаването, произтичащи от действия на издирваното лице, предприети по съдебен ред и основани на правото на изпълняващата държава членка — Липса на обстоятелства извън контрола на държавите членки — Последици — Липса на спиране на сроковете за предаване
(член 23, параграф 3 от Рамково решение 2002/584 на Съвета, изменено с Рамково решение 2009/299)
(вж. т. 44—49, 51 и 58; т. 1 от диспозитива)
Съдебно сътрудничество по наказателноправни въпроси — Рамково решение относно европейската заповед за арест и процедурите за предаване между държавите членки — Изискване за участие на изпълняващия съдебен орган по смисъла на член 23, параграф 3 от рамковото решение — Участие на полицейска служба на изпълняващата държава членка — Недопустимост — Последици — Изтичане на сроковете за предаване на лицето, за което е издадена европейска заповед за арест — Освобождаване на лицето — Задължение на изпълняващата държава членка да продължи процедурата по изпълнение на европейската заповед за арест — Задължение на компетентния орган на тази държава членка да вземе всички необходими мерки за предотвратяване на укриването на това лице, с изключение на мерки, включващи лишаване от свобода
(съображения 8 и 9, членове 6 и 7, член 15, параграф 1 и член 23 от Рамково решение 2002/584 на Съвета, изменено с Рамково решение 2009/299)
(вж. т. 61—63, 66—69 и 71—76; т. 2 от диспозитива)
Резюме
През май 2015 г. румънски съдебен орган издава европейски заповеди за арест (ЕЗА) на двамата румънски граждани С и СD (наричани по-нататък „заинтересованите лица“) с цел изпълнение на наказание лишаване от свобода. През 2020 г. заинтересованите лица са задържани във Финландия въз основа на тези ЕЗА. През април 2021 г. Korkein oikeus (Върховен съд, Финландия) разпорежда предаването им на румънските органи, а Keskusrikospoliisi (Национална служба „Съдебна полиция“, Финландия) определя като първоначална дата за предаването 7 май 2021 г. Предаването обаче не е осъществено поради подадена от заинтересованите лица жалба пред същия съд. Всъщност преди да отхвърли тази жалба на 31 май 2021 г., Върховният съд временно забранява изпълнението на решенията за предаване. Като втора дата за предаване е определен 11 юни 2021 г., но предаването отново е отложено поради невъзможност да се организира въздушен превод при спазване на уговорения график. Определянето на трета дата за предаването на заинтересованите лица в края на юни 2021 г. не дава резултат поради това, че те са подали молби за международна закрила във Финландия.
C и CD подават жалба пред Helsingin käräjäoikeus (Първоинстанционен съд Хелзинки, Финландия), по което искат да бъдат освободени и предаването им да бъде отложено с оглед на подадените от тях молби за международна закрила. Посочената юрисдикция обявява исканията им за недопустими. В този контекст Върховният съд, пред който се обжалват тези актове на Първоинстанционен съд Хелзинки, иска да установи, от една страна, обхвата на понятието за обстоятелства извън контрола на държавите членки, които съгласно член 23, параграф 3 от Рамково решение 2002/584 (
1
) позволяват отлагането на срока за предаване на лице, за което е издадена ЕЗА. Изправен пред предвидените във финландското право пречки, този съд иска да установи по-специално дали правни пречки като забраната за изпълнение на решенията за предаване в хода на съдебно производство или подаването на молба за международна закрила могат да представляват обстоятелства извън контрола на държавите членки по смисъла на тази разпоредба. От друга страна, същият иска да се установят процесуалните правила за преценка за наличието на обстоятелства извън контрола на държавите членки предвид централната роля на Националната служба „Съдебна полиция“ при изпълнение на предаването.
В рамките на спешното преюдициално производство Съдът отговаря отрицателно на първия от тези въпроси, като приема, че понятието „обстоятелства извън контрола на държавите членки“ не включва правните пречки за предаване, произтичащи от действия, предприети по съдебен ред от лице, спрямо което е издадена ЕЗА, и основани на правото на изпълняващата държава членка, когато окончателното решение относно предаването е било прието от изпълняващия съдебен орган (
2
). Освен това Съдът уточнява, че изпълняваща държава членка не удовлетворява изискването за участие на изпълняващия съдебен орган, посочено в член 23, параграф 3, когато тази държава членка възлага на полицейска служба задачата да провери наличието на обстоятелства извън контрола на държавите членки, както и спазването на необходимите условия за продължаване на задържането на лицето, за което е издадена ЕЗА, и да определи евентуална нова дата на предаване дори когато това лице има правото да сезира във всеки момент изпълняващия съдебен орган, който да се произнесе по тези въпроси.
Съображения на Съда
На първо място, Съдът припомня, че понятието „непреодолима сила“ предполага извънредни и непредвидими обстоятелства, които са извън контрола на позоваващото се на нея лице и чиито последици не са могли да бъдат избегнати въпреки цялата положена дължима грижа. В това отношение действия, предприети по съдебен ред от лице, спрямо което е издадена ЕЗА, в рамките на предвидените от законодателството на изпълняващата държава членка производства за оспорване на неговото предаване или водещи до забавянето му, не могат да се считат за непредвидими обстоятелства. Следователно правни пречки пред предаването, произтичащи от такъв вид действия, не могат да представляват обстоятелства извън контрола на държавите членки по смисъла на член 23, параграф 3 от Рамково решение 2002/584. Когато изпълняващият съдебен орган вземе окончателното решение за предаване на съответното лице, след като предвидените в член 23 от същото рамково решение срокове за предаване не могат да се считат за спрени поради такива висящи производства, образувани в изпълняващата държава членка, органите на тази държава членка продължават да имат задължението да предадат това лице на органите на издаващата държава членка в посочените срокове.
На второ място, Съдът припомня, че полицейските служби на държава членка не попадат в обхвата на понятието „съдебен орган“ съгласно член 6 от Рамково решение 2002/584. В този смисъл изискваното съгласно член 23, параграф 3 от същото рамково решение участие на изпълняващия съдебен орган за целите на преценката дали са налице обстоятелства извън контрола на държавите членки и за определяне на евентуална нова дата на предаване не може да бъде възложено на полицейска служба. Действително, независимо от реалното наличие на обстоятелства извън контрола на държавите членки, участието на такава служба при взимането на тези два вида решения не отговаря на формалните изисквания, предвидени в посочената разпоредба. Следователно при липса на участие от страна на изпълняващия съдебен орган сроковете за предаване по член 23, параграфи 2—4 от това рамково решение не могат да бъдат валидно продължавани на основание наличието на обстоятелства извън контрола на държавите членки. При това положение тези срокове трябва да се считат за изтекли, което предполага освобождаването на съответното лице. В подобна хипотеза не е предвидено никакво изключение от това задължение на изпълняващата държава членка. Същевременно само по себе си изтичането на сроковете за предаване по член 23 от Рамково решение 2002/584 не дава възможност на изпълняващата държава членка да се освободи от задължението си да продължи процедурата по изпълнение на ЕЗА и да извърши предаването на издирваното лице, като за тази цел съответните органи трябва да насрочат нова дата за предаване. Така в случай на освобождаване на съответното лице компетентният орган на изпълняващата държава членка е длъжен да вземе всички необходими мерки, за да избегне укриването му, с изключение на мерки, включващи лишаване от свобода.
По-конкретно член 23 от Рамково решение 2002/584 урежда сроковете за предаване на издирваните лица в изпълнение на ЕЗА, след като изпълняващият съдебен орган е постановил окончателно решение за предаването на лицата. Ако поради обстоятелства извън контрола на държавите членки e налице пречка за предаването, този срок може да бъде продължен съгласно член 23, параграф 3. Когато издирваното лице не бъде предадено в предвидените срокове, то трябва да бъде освободено съгласно член 23, параграф 5.
(
1
)	Рамково решение 2002/584/ПВР на Съвета от 13 юни 2002 година относно европейската заповед за арест и процедурите за предаване между държавите членки (ОВ L 190, 2002 г., стр. 1; Специално издание на български език, 2007 г., глава 19, том 6, стр. 3), изменено с Рамково решение 2009/299/ПВР на Съвета от 26 февруари 2009 г. (ОВ L 81, 2009 г., стр. 24).
(
2
)	Това окончателно решение относно предаването се взема от изпълняващия съдебен орган съгласно член 15, параграф 1 от Рамково решение 2002/584, като посочената разпоредба предвижда необходимостта от спазване на сроковете и условията, предвидени в това рамково решение.